
Tvorcovia vnímajú svet inak 


ZOBRAZenia 


O krásnej neurčitosti života 


Na prelome apríla/mája prebehlo v troch etapách spoločné stretnutie dvoch 
umelkýň - Silvie Petrovej a Victorie Jarošovej - s klientmi Centra sociálnych služieb 
prof. Karola Matulaya. 

Stretnutie sprostredkovalo združenie Artem Gallery a PhDr. Ľuboslav Moza 
PhD, dlhoročný podporovateľ klientov s mentálnym znevýhodnením v umeleckej 
tvorbe. 


Vzájomné umelecké prieniky, spočiatku nesmelé verbálne oťukávania, opatrné 
ohmatávania priestoru a následné výtvarné konfrontácie - nie však v negatívnej 
konotácii, ale v zmysle obojstranného predstavenia svojej tvorivosti. Dotyky, 
spojenia, obrazy, zobrazenia... Bubliny iných svetov, ktoré sa prelínajú alebo do 
seba len tak ťuknú. 


Obrazy od ozajstných umelkýň pretvorené našimi umelcami - klientmi. Umenie sa 
stretlo s umením. Umenie nastoľuje otázky. 

Ako sa dívame na svet, čo si z neho berieme, Čo mu odovzdávame, ako ho vlastne 
chápeme? Išlo o moment stretnutia podporený umeleckým zážitkom. Každý 
človek má svoj unikátny pohľad na svet a práve tu sa viaceré pohľady prelínali. 


Pri príprave stretnutí sme vychádzali z predpokladu vzájomného obohatenia, 
interakcie a spoločného zážitku. Všetko v priestore plnom farieb, kníh a hudby 
v ateliéri CSSp KM. Myslíme, že sa to podarilo uskutočniť a naplniť. Ako tému sme 
zvolili interpretácie obrazov, ktorých autorkami boli práve dve dámy, výtvarníčky, 
naše hostky. Klienti nášho zariadenia tak mali možnosť skúsiť si tvorbu v priamom 
kontakte s autormi obrazov. Pri tvorbe sa porozprávali, vzájomne sa trochu 
spoznali, dámy mohli okúsiť ich spontánnosť a nestrojenosť. 


Dve ženy, umelkyne sa podujali na stretnutie s našimi klientmi, aby sa vzájomne, 
jemnocitne (prirodzene, citlivosť je u žien silnejšou stránkou) oboznámili s tvorbou 
v našom ateliéri, nahliadli do jeho vnútra, nazreli na spôsob našej práce a priniesli 
na ochutnávku niečo zo svojho umeleckého sveta. 

Obe výtvarníčky predstavili niečo zo svojej tvorby, naši umelci sa pokúsili Čosi z 
toho zachytiť na papier. Skúsili pretransformovať ich obrazy cez svoj vnem, cez 
prizmu svojho sveta. A tým sa mohli aspoň trochu nadýchnuť iného umeleckého 
vzduchu. Teda, bol to vlastne vzduch s malým "v", alebo závan tvorivého ducha s 


veľkým "D" ? 


Obom dámam patrí za odvahu prekročiť prah vlastného komfortu veľká vďaka. 
Naši klienti boli veľmi potešení, vždy majú zážitok zo stretnutia s novými ľuďmi. 


Mgr. Michal Kralovič 


„Ďalšia časť z radostí i zázrakov umeleckého prejavu. 

Talentovaní umelci mesiace tvorili, aby na obrazovej ploche predstavili tú svoju 
radosť, vlastné videnie sveta i kreativitu. Už roky sa im venujem a divím, čo všetko 
dokážu, s akou originalitou vedia prísť. Obdivujem tú silu emócie a čistoty, po ktorej 
iba túžime. 

Sú to výtvarníci z Centra sociálnych služieb prof. K. Matulava, „ 


PhDr. Ľuboslav Moza, PhD 


Lucia Kovárová - Idem Vladimír Valenta - Nôcka 


Za oknom je park 


Za oknom je park... Pohľady za okno, na druhú stranu, spoza obločného rámu. 
Ďalšia z výstav s titulom zOBRAZenia prináša novú kolekciu diel klientov/umelcov - ľudí 
s mentálnym postihnutím a poruchami autistického spektra z Centra sociálnych služieb 
prof. Karola Matulaya. 

Nové obzory, okolité prostredie, pohľady presahujúce za priestor štyroch stien a 
smerujúce akoby z okna tam von, na veci, ktoré nás obklopujú. Ňa stromy, domy, 
postavy. Tváre, ktoré chceme pochopiť, výrazy, ktoré chceme odčítať. Stromy, pod 
ktorými si chceme oddýchnuť, domy, v ktorých chceme bývať. Park, ktorým sa chceme 
prejsť. Pohyb je život, my chceme žiť. 

Žiť aj napriek ťažkému údelu, tvoriť aj napriek prekážkam. Akryl, pastel, papier, drevo, 
plátna sú naše výrazové prostriedky, ktorými zachytávame svet. Prehliadnite si ich, sú to 
okná do našej duše, ktorá je parkom... 


Renata Frešová 


Michal Kralovič 


Lukáš Boskovič - Vtáky Adrián Slezák-Michal Fuchs - Morský vánok 

